Tej mitknaꞌx tbint twitz txꞌotxꞌ,
ya atlj Yol Iꞌtz te Dios.
Junx taꞌ Jyol Iꞌtz tuya Dios,
bix jax Diosxin.
Tuj tneel at-xin tuya Dios.
Tuꞌnxin e binte twitz cyaꞌj bix twitz txꞌotxꞌ.
Tuꞌnxin e binne cykilca at.
Tiꞌjxin e tzaaꞌ itzꞌj tchunkꞌlal cykilca,
bix jaxin e kꞌonte cye xjal tuꞌn tel cyniyꞌ tiꞌj jaxxix yol.
Jaxin tisen spiꞌyen nkoptzꞌaj tuꞌn tnaj klolj cyxol xjal.
Pero min e cyocsla xjal t-xnakꞌtzbilxin.
Nuk e cyajbe tuꞌn cycyaj tuj klolj.
Ultzen junxin xjal Juan Bautista tbi.
Ja tzunj xjal lu smaꞌn tuꞌn Dios.
Jtaakꞌen Juan tuꞌn tkꞌumen cye xjal otk tzul spiꞌyen cyxol,
tuꞌntzen cyocslan cykil xjal tiꞌjxin.
Yaaꞌn ja Juan spiꞌyen.
Nuk oꞌcx ajbenxin tuꞌn tkꞌumenxin tiꞌj spiꞌyen.
Jspiꞌyen jaxxix,
jaj ul jlet cyxol xjal tej tkꞌumente Juan,
bix jaj nyeecꞌan alcyej jaxxix te cykilca wik xjal.
Pero amale e tzajet Jyol Iꞌtz te Dios twitz txꞌotxꞌ,
bix amale tuꞌnxet-xin e binne twitz txꞌotxꞌ,
pero el cyiiqꞌuen xjal jaxin.
Ulxin cyxol ttanemxin,
pero mi nuket ejeeꞌ e cyiikꞌ jaxin.
Pero kej xjal e cyiikꞌ jaxin,
ejeeꞌj xjal oc ke cycꞌuꞌj tiꞌjxin,
e xiꞌ tkꞌoꞌnxin cyoclen tuꞌn cyoc te tcwal Dios.
Ocke te tcwal Dios yaaꞌn tuꞌnj cyiyꞌjil,
bix yaaꞌn tuꞌnj xjalke,
bix yaaꞌn tuꞌnj cyex cyajbil.
Nuk oꞌcx tuꞌnj e tzaj tkꞌoꞌn Dios tuꞌn cyoc te tcwal.
Jyol Iꞌtz oc te xjal,
bix e najan kxol.
Bix e kil ti tten tchunkꞌlalxin.
Min-al juntl xjal tisen jaxin.
E xiꞌ tiiꞌnxin tnaablxin jawnex,
cuma Tcwal Diosxin.
Nuk jaj baꞌn e tbinchaxin cye xjal,
bix nuk jaj jaxxix e tkbaxin.
Tiꞌj tzunj xjal lu e yolena Juan Bautista cye xjal.
E xiꞌ tkꞌumen Juan cyjulu:
“Ja tzunj xjal lu e xiꞌ nkꞌumena nejl:
‘Jtzul lepchexe wiꞌja,
mas jawnex nwitza.
Amale nejlet in itzꞌja twitzxin,
pero at-xxin tej mitknaꞌx witzꞌja,’
ntz̈iya,”
tz̈i Juan.
Nuk jaj baꞌn tzin tkꞌoꞌnxin ke,
cuma nuk jaj baꞌn o kiikꞌ cykilca koꞌ tiꞌjxin.
Mintiiꞌ tbajlel t-xtalbilxin ntzaj tkꞌoꞌnxin ke.
Tuꞌn Moisés e tzaj tkꞌoꞌn Dios ley te ke,
pero tuꞌn Jesucristo e tzaj tkꞌoꞌnxin xtalbil te ke bix tuꞌn tel kniyꞌ tiꞌj ti tten jaxxix yol.
Min-al xjal o til twitz Dios.
Nuk oꞌcx Tcwal Dios at ttxlaj Dios o tilxin,
bix o tzaj tyeecꞌan te ke ti tten Dios.